Na temelju članka 86., stavka 3. Zakona o prostornom uređenju (Narodne novine broj 153/13, 65/17, 114/18, 39/19, 98/19) i odredbe članka 32. stavka 1. alineje 12. Statuta Grada Starog Grada (Službeni glasnik Grada Starog Grada broj 12/09, 3/10, 4/13, 5/13, 6/18 i 2/20), Gradsko vijeće Grada Starog Grada na VII. sjednici održanoj dana 23. lipnja 2022. godine donosi

**O D L U K U**

**o izradi**

**Urbanističkog plana uređenja Lanterna (dio naselja Stari Grad)**

**I Opća odredba**

Članak 1.

Donosi se Odluka izradi Urbanističkog plana uređenja Lanterna (dio naselja Stari Grad), u daljnjem tekstu: Odluka o izradi.

**II Pravna osnova za izradu UPU-a**

Članak 2.

Pravna osnova za izradu i donošenje Urbanističkog plana uređenja Lanterna (dio naselja Stari Grad), u daljnjem tekstu: UPU/Plan, je: Zakon o prostornom uređenju (Narodne novine, broj 153/13, 65/17, 39/19 i 98/19), Statut Grada Starog Grada (Službeni glasnik Grada Starog Grada broj 12/09, 3/10, 4/13, 5/13, 6/18 i 2/20), Prostorni plan uređenja Grada Starog Grada (Službeni glasnik Grada Starog Grada, broj 4/07, 8/12, 2/13 i 9/18) i ova Odluka.

**III Razlozi za izradu UPU-a**

Članak 3.

Vlasnici dijela zemljišta u obuhvatu UPU-a obratili su se Gradu s inicijativom za pokretanje postupka za izradu i donošenje predmetnog Plana.

Prostornim planom uređenja Grada Starog Grada (u daljnjem tekstu PPUG) su određena područja za koja se propisuje obveza izrade urbanističkih planova uređenja. Ova Odluka se donosi za obuhvat područja obveze izrade UPU-a za dio područja naselja Stari Grad, naziva Lanterna i oznake broj 1B.

Područje obuhvata UPU-a je PPUG-om definirano kao izgrađeno građevinsko područje naselja mješovite namjene i zelenila, prikazano u kartografskim prikazima broj 3.1 - Uvjeti korištenja i zaštite prostora i broj 4.3 - Građevinska područja (centralni dio naselja Stari Grad).

Odredbe za provedbu PPUG-a u članku 170.a definiraju osnovne smjernice za izradu propisanih urbanističkih planova uređenja; za naselje Stari Grad pod točkom 1B. propisane su smjernice za izradu UPU-a Lanterna kako slijedi:

*„Dio naselja Starog Grada na južnoj strani Starogradskog zakljeva, predstavlja važnu poziciju za doživljaj Grada u prilazu s mora, pa je sam rt i kontaktno neizgrađeno područje nužno prostorno i oblikovno definirati kroz urbanistički plan uređenja. Planom treba utvrditi temeljnu organizaciju prostora, zaštitu prirodnih vrijednosti, uvjete oblikovanja pojedinih dijelova prostora ove relativno male zone, te propisati propozicije, smjernice i mjerila za gradnju, uređenje i zaštitu prostora. U izradi plana vrednovati zatečene zelene površine i obalno područje u funkciji gradske plaže“.*

Izradom i donošenjem ovog UPU-a stvorit će se pretpostavke za ishođenje akata za gradnju i uređenje unutar prostora obuhvata, sve u skladu s PPUG-om, zakonskim propisima i ovom Odlukom o izradi.

**IV Obuhvat UPU-a**

Članak 4.

Područje obuhvata ovog Plana je sukladno navedenom u članku 3. ove Odluke određeno PPUG-om, kartografski prikazi broj 3.1 - Uvjeti korištenja i zaštite prostora i broj 4.3 - Građevinska područja (centralni dio naselja Stari Grad).

Granice obuhvata UPU-a za koji se donosi ova Odluka su prikazane u grafičkom prilogu koji je sastavni dio ove Odluke, a površina obuhvata je cca 1,4 ha.

**V Ocjena stanja u obuhvatu UPU-a**

Članak 5.

Područje obuhvata UPU-a je zemljište s južne strane omeđeno Ulicom Ive Vojnovića i produžetkom iste prema zapadu do Ulice Augusta Cesarca, a sa sjeverne i sjeverozapadne zapadne je Put od lanterne- dužobalna šetnica kojom je centralni dio naselja povezan s plažnim površinama u Uvali Vratenjica i dalje prema zapadu s trajektnom lukom.

U kontaktnim prometnim površinama je dijelom položena komunalna infrastruktura (vodoopskrba, električna mreža) i u tijeku je izvedba sustava odvodnje otpadnih i oborinskih voda naselja.

Sjeverozapadni i zapadni dio područja je pošumljen i s obzirom na namjenu određenu PPUG-om se u UPU-u to područje uređuje kao zelena površina kroz održavanje postojećeg biljnog fonda.

**VI Ciljevi i programska polazišta**

Članak 6.

Osnovni cilj izrade UPU-a je definiranja uvjeta gradnje planiranih sadržaja u skladu s odredbama Prostornog plana uređenja Grada za područje mješovite, pretežito stambene namjene

Prema PPUG-u, unutar mješovite namjene mogu se graditi stambene, stambeno-poslovne, poslovne i građevine ugostiteljsko-turističke namjene, te građevine javne i društvene namjene.

Obzirom na lokaciju, namjenu i način korištenja kontaktnih zona, eksponiranost područja vizurama iz Starogradskog zaljeva, UPU-om će se omogućiti gradnja obiteljskih građevina (s pomoćnim građevinama na čestici koje ulaze u KIG), koje nemaju više od tri stana i dvije nadzemne etaže. Obiteljske građevine mogu biti i mješovite namjene (dijelom stambene namjene i dijelom poslovne namjene koje ne iziskuju poseban režim prometa, ne stvaraju buku i ne zagađuju okoliš te su kompatibilne s namjenom stanovanja).

Unutar obuhvata je osiguran slobodan pristup obali i prolaz uz obalu mora, koji se planskim rješenjima UPU-a treba dodatno unaprijediti te zaštititi javni interes u korištenju pomorskog dobra.

Planskim rješenjima je također potrebno stvoriti pretpostavke za kvalitetno prometno i komunalno opremanje zone na rubnim dijelovima iste (rekonstrukciju i izgradnju postojeće mreže), a sve prema uvjetima i smjernicama određenim PPUG-om i zahtjevima javno pravnih tijela.

**VII Stručne i geodetske podloge za izradu UPU-a**

Članak 7.

Za izradu UPU-a ne predviđa se potreba izrade posebnih stručnih podloga.

Za potrebe izrade Plana koristit će se odgovarajuća geodetska podloga, određena Pravilnikom o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova ( NN broj [106/98](http://narodne-novine.nn.hr/clanci/sluzbeni/1998_08_106_1463.html)., [39/04](http://narodne-novine.nn.hr/clanci/sluzbeni/2004_03_39_961.html)., [45/04](http://narodne-novine.nn.hr/clanci/sluzbeni/2004_04_45_1087.html)., [163/04](http://narodne-novine.nn.hr/clanci/sluzbeni/2004_11_163_2863.html)., [9/11](http://narodne-novine.nn.hr/clanci/sluzbeni/2011_01_9_203.html).), pribavljena od strane investitora/podnositelja inicijative za izradu Plana.

**VIII Način pribavljanja stručnih rješenja**

Članak 8.

Stručna rješenja Plana će se temeljiti na ovoj Odluci, odredbama plana šireg područja, te primjeni posebnih uvjeta tijela i pravnih osoba s javnim ovlastima.

Izrada UPU-a povjerit će se pravnoj osobi registriranoj za izradu dokumenata prostornog uređenja koja ima suglasnost Ministarstva prostornoga uređenja, graditeljstva i državne imovine za obavljanje te djelatnosti.

**IX Popis tijela i osoba koja daju zahtjeve za izradu UPU-a, te drugih sudionika u izradi Plana**

Članak 9.

U izradi UPU-a sudjelovat će tijela i osobe određene posebnim propisima, od kojih će se zatražiti zahtjevi (podaci, planske smjernice i propisani dokumenti) iz njihovog djelokruga potrebni za izradu UPU-a, te drugi sudionici.

Tijela, osobe i drugi sudionici iz prethodnog stavka su:

1. Ministarstvo kulture i medija, Uprava za zaštitu kulturne baštine, Konzervatorski odjel u Splitu, Porinova bb, 21000 Split,

2. Ministarstvo gospodarstva i održivog razvoja, Uprava za zaštitu prirode, Radnička cesta 80, 10 000 Zagreb,

3. Ministarstvo unutarnjih poslova, Policijska uprava Splitsko-dalmatinska, Sektor upravnih, inspekcijskih i poslova civilne zaštite - Trg hrvatske bratske zajednice bb, Split

4. Ministarstvo unutarnjih poslova, Ravnateljstvo civilne zaštite, Područni ured civilne zaštite Split, Služba inspekcijskih poslova, 21000 Split, Moliških Hrvata 1

5. Hrvatske vode, VGO za vodno područje dalmatinskih slivova, Vukovarska 35, 21000 Split

6. HEP ODS d.o.o., DP „Elektrodalmacija Split”, Pogon Hvar, N. Tesle 4, 21460 Stari Grad

7. HEP ODS d.o.o., DP „Elektrodalmacija Split”, Odsjek razvoja, Poljička cesta 73, 21000 Split,

8. HAKOM, Roberta Frangeša Mihanovića 9, 10 000 Zagreb,

9. „Hvarski vodovod” d.o.o., Radičina bb, 21465 Jelsa,

10.Splitsko-dalmatinska županija, Upravni odjel za [zaštitu okoliša, komunalne poslove, infrastrukturu i investicije,](https://www.dalmacija.hr/ustroj/upravni-odjeli/upravni-odjel-za-zastitu-okolisa-komunalne-poslove-infrastrukturu-i-investicije)Domovinskog rata 2, 21 000 Split

11. Lučka kapetanija Split, Lučka ispostava Stari Grad, Šetnica Don Šime Ljubića 1, 21460 Stari Grad

12. Komunalno Stari Grad d.o.o., Trg Ploča bb, 21460 Stari Grad

13. Mjesni odbor Stari Grad

Rok za pripremu i dostavu zahtjeva za izradu Plana (podaci, planske smjernice i propisani dokumenti) za tijela i osobe određene posebnim propisima, a navedene u ovom članku iznosi 15 dana, ako ih ta tijela i osobe ne dostave u tom roku, smatrat će se da ih nemaju.

**X. Rokovi za izradu UPU-a**

Članak 10.

Rokovi za izradu pojedinih faza Plana:

• prikupljanje zahtjeva (podaci, planske smjernice i propisani dokumenti) od tijela i

 osoba određenih posebnim propisima – 15 dana,

• izrada Nacrta prijedloga Plana– 30 dana

• utvrđivanje Prijedloga Plana i objava javne rasprave – 10 dana

• javna rasprava (javni uvid i javno izlaganje) – 30 dana,

• priprema izvješća o javnoj raspravi – 10 dana,

• izrada i utvrđivanje Konačnog prijedloga Plana, te upućivanje na suglasnost

 Ministarstvu prostornoga uređenja, graditeljstva i državne imovine,

• donošenje Plana na Gradskom vijeću.

**XI. Izvori financiranja izrade UPU-a**

Članak 11.

Troškove ili dio troškova izrade Plana mogu snositi i zainteresirani investitori/vlasnici nekretnina u obuhvatu temeljem odredbe članka 167. Zakona o prostornom uređenju i iskazane namjere o financiranju kod podnošenja inicijative za izradu UPU-a, a koja će s Gradom Starim Gradom po donošenju ove Odluke sklopiti ugovor o financiranju.

**XII. Završne odredbe**

Članak 12.

Nositelj izrade Plana u smislu Zakona o prostornom uređenju je Jedinstveni upravni odjel Grada Staroga Grada (u daljnjem tekstu: Nositelj izrade).

Nositelj izrade dostavlja primjerak ove Odluke tijelima i osobama određenim posebnim propisima i navedenim u članku 9. ove Odluke. Uz dostavu Odluke upućuje se poziv za dostavu zahtjeva (podaci, planske smjernice i propisani dokumenti) za izradu Plana.

Rok dostave zahtjeva određen je člankom 9. ove Odluke. Ukoliko tijela i osobe određeni posebnim propisima ne dostave zahtjeve u određenom roku, smatrat će se da ih nemaju. U tom slučaju moraju se u izradi i donošenju Plana poštivati uvjeti koje za sadržaj plana određuju odgovarajući važeći propisi i dokumenti.

Jedan primjerak ove Odluke dostavlja se Ministarstvu prostornoga uređenja, graditeljstva i državne imovine.

Članak 13.

Ova Odluka stupa na snagu osmog dana nakon objave u „Službenom glasniku Grada Starog Grada“.



REPUBLIKA HRVATSKA

SPLITSKO-DALMATINSKA ŽUPANIJA

GRAD STARI GRAD

***G r a d s k o v i j e ć e***

KLASA: 350-05/22-01/01 PREDSJEDNIK

URBROJ: 2181-10-01-22-6 GRADSKOG VIJEĆA

Stari Grad, 23. lipnja 2022. godine  Teo Bratanić